## Pravilnik o stručnoj izobrazbi vježbenika i ispitima za zvanja pripadnika pravosudne policije u kaznenim tijelima i zavodima za preodgoj maloljetnika

### NN 93/1995 (15.11.1995.), Pravilnik o stručnoj izobrazbi vježbenika i ispitima za zvanja pripadnika pravosudne policije u kaznenim tijelima i zavodima za preodgoj maloljetnika

# MINISTARSTVO PRAVOSUĐA

Na temelju članka 62. i 63. Zakona o izvršenju sankcija izrečenih za
krivična djela, privredne prijestupe i prekršaje ("Narodne novine
broj 21/74, 39/74, 55/88, 19/90 i 66/93), ministar pravosuđa donosi

## PRAVILNIK

### O STRUČNOJ IZOBRAZBI VJEŽBENIKA I ISPITIMA ZA ZVANJA PRIPADNIKA PRAVOSUDNE POLICIJE U KAZNENIM TIJELIMA I ZAVODIMA ZA PREODGOJ MALOLJETNIKA

I.OPĆE ODREDBE

Članak 1.

Ovim Pravilnikom utvrđuje se izobrazba vježbenika u kaznenim tijelima
i zavodima za preodgoj maloljetnika, te polaganje stručnih ispita za zvanja
pripadnika pravosudne policije.

Članak 2.

Državni službenik koji se prvi put prima na rad u kazneno tijelo ili
zavod za preodgoj maloljetnika i ima položen državni stručni ispit, obvezan
je završiti tečaj i položiti stručni ispit za zvanja pripadnika pravosudne
policije u kaznenim tijelima i zavodima za preodgoj maloljetnika.

II. TEČAJ ZA VJEŽBENIKE

Članak 3.

Za vježbenike u kaznenim tijelima i zavodima za preodgoj maloljetnika
po prijamu u državnu službu može se organizirati uvodni tečaj u trajanju
od 15 dana.

Nastavni predmeti na tečaju iz stavka 1. ovoga članka su osnove predmeta
iz Programa posebnog dijela državnog stručnog ispita za državne službenike
u kaznenim tijelima i zavodima za preodgoj maloljetnika i osnove predmeta
iz točke II redni broj 1, 2, 4,12, 14, 15,16, 17. i 18. Programa stručnog
ispita za zvanja pripadnika pravosudne policije u kaznenim tijelima i zavodima
za preodgoj maloljetnika.

Tečaj za vježbenike u kaznenim tijelima i zavodima za preodgoj maloljetnika
organizira se u trajanju od najmanje tri mjeseca.

Na tečaj će se pozvati vježbenici kojima je istekla najmanje polovina
vježbeničkog staža i čiji je rad pozitivno ocijenjen.

Članak 4.

Ministar pravosuda rješenjem utvrđuje: početak tečaja, mjesto održavanja,
voditelja tečaja, predavače i ispitnu komisiju tečaja i datum polaganja
ispita.

Članak 5.

Ocjenu vježbeničke prakse daje komisija u sastavu: upravitelj odnosno
ravnatelj kaznenog tijela odnosno zavoda za preodgoj maloljetnika, načelnik
ustrojstvene jedinice i voditelj prakse.

Članak 6.

Tečaj se sastoji od teorijske nastave i praktičnog rada.

Nastavni predmeti na tečaju za vježbenike u kaznenim tijelima i zavodima
za predogoj maloljetnika utvrđeni su Programom posebnog dijela državnog
stručnog ispita za državne službenike u kaznenim tijelima i zavodima za
preodgoj maloljetnika i Programom stručnog ispita za zvanja pripadnika
pravosudne policije u kaznenim tijelima i zavodima za preodgoj maloljetnika.

Članak 7.

Za vrijeme pohađanja tečaja, polaznik tečaja ima sva prava i obveze
iz službeničkog odnosa.

Polaznik tečaja koji s nastave izostane opravdano l/6 od ukupno predviđenog
fonda nastavnih sati, ponovit će tečaj. Zbog posebno opravdanih zdravstvenih
razloga može se dozvoliti polaganje ispita bez ponavljanja tečaja.

Članak 8.

O tijeku tečaja vodi se dnevnik u koji se unose: osobni podaci polaznika,
nastavni predmeti, evidencija o realizaciji nastavnog plana i programa,
evidencija o izostancima.

Članak 9.

Za predavača može se imenovati službenik I vrste zvanja s najmanje 5
godina radnog staža.

Predavači vode evidenciju o realizaciji nastavnog plana i programa tečaja.

Voditelj tečaja vodi evidenciju nazočnosti i izostanaka, brine o ukupnoj
realizaciji nastavnog plana i programa, podnosi izvješča Ministarstvu pravosuđa,
Upravi za izvršenje sankcija.

Za voditelja tečaja može se imenovati državni službenik u zvanju viši
savjetnik ili savjetnik, ili stariji nadzornik pravosudne policije, ili
samostalni nadzornik, ili zapovjednik pravosudne policije.

III.STRUČNI ISPIT

Članak 10.

Stručni ispiti (u daljnjem tekstu: ispiti) su ispiti za zvanja pripadnika
pravosudne policije i ispiti za promaknuća u viša zvanja.

Članak 11.

Ministar pravosuđa donosi rješenje o odobravanju polaganja ispita.

Obavijest o polaganju ispita državnom službeniku mora biti dostavljena
najmanje 15 dana prije dana određenog za polaganje ispita.

Članak 12.

Tijekom ispita vodi se zapisnik koji potpisuju : predsjednik, članovi
i tajnik ispitne komisije:

Zapisnik o tijeku ispita vodi se na obrascu koji je propisan za državni
stručni ispit.

Uspješnost na ispitu ocjenjuje se brojčanim ocjenama u rasponu od 1
do 5.

Članak 13.

Državni službenik koji odustane od već započetog polaganja ispita, smatra
se da nije položio ispit.

Članak 14.

Driavni službenik koji na ispitu ne zadovolji najmanje iz dva predmeta,
ima pravo na opetovano polaganje ispita iz tih predmeta u roku koji ne
može biti kraći od 15 (petnaest) niti duži od 30 (trideset) dana.

Državni službenik koji na ispitu ne zadovolji iz tri ili više predmeta
ili je odustao od već započetog polaganja ispita, može opetovano polagati
ispit po isteku roka od 6 mjeseci.

Ako državni službenik ni drugi put ne zadovolji na ispitu, ne može ponovno
pristupiti ispitu prije isteka roka od jedne godine.

Članak 15.

Državnom službeniku koji je položio ispite propisane ovim Pravilnikom,
izdaje se svjedodžba na obrascu broj 1.

Svjedodžbu potpisuju predsjednik i tajnik ispitne komisije. Svjedodžba
se izdaje u tri primjerka i dostavlja državnom službeniku, kaznenom tijelu
ili zavodu za preodgoj maloljetnika u kojem je državni službenik u službi
i Ministarstvu pravosuđa, Upravi za izvršenje sankcija.

Članak 16.

U Ministarstvu pravosuđa, Upravi za izvršenje sankcija vodi se evidencija
o državnim službenicima koji su pristupili polaganju ispita.

Knjigu evidencija iz stavka 1. ovog članka vodi tajnik ispitne komisije
prema obrascu broj 2.

IV. ISPITNA KOMISIJA ZA POLAGANJE STRUČNOG ISPITA

Članak 17.

Ispitnu komisiju imenuje ministar pravosuđa.

Ispitnu komisiju čine predsjednik i dva člana komisije.

Tajnik komisije obavlja sve administrativne poslove.

Članak 18.

Voditelju tečaja, predavačima, ispitnoj komisiji i tajniku pripada pravo
na naknadu za rad, osim u slučaju iz članka 3. stavak 1. ovog Pravilnika.

Visinu naknade utvrđuje rješenjem ministar pravosuđa

Članak 19.

Obrasci broj 1 i 2 otiskani su uz ovaj Pravilnik i čine njegov sastavni
dio.

V. PRIJELAZNE I ZAVRŠNE ODREDBE

Članak 20.

Danom stupanja na snagu ovog Pravilnika prestaje važiti Pravilnik o
stručnoj izobrazbi pripadnika pravosudne policije ("Narodne novine"
broj 64/94).

Članak 21.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 730-02/95-01/315

Urbroj: 514-07-01-95-1

Zagreb, 7. studenoga 1995.

Ministar

**Miroslav Šeparović**, v. r.

![](dodatni/362333.gif)

![](dodatni/362334.gif)

Pravilnik, NN 93/1995-1513
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)